钦定古今图书集成/明伦汇编/氏族典/第479卷 > 《廖用贤尚友录》 > 《金坛段氏族谱序》明·何乔新
## 钦定古今图书集成/明伦汇编/氏族典/第479卷 > 《廖用贤尚友录》 > 《金坛段氏族谱序》明·何乔新

金坛段君敏繇进士出宰新城，尝念其家谱遗轶，无
以昭示来世，乃因其叔父舒所录先世图谱遗文，纂
次成书。先以《系图》，次以《家传》，又次以先世遗文与凡
儒硕诗文为段氏作者。既成，委予族子棪求序其首
简按段氏有二族，其一以官氏，《周礼》所谓“凫栗、段桃”
是也；其一以王父名为氏，《春秋传》所谓“共叔段”是也。
金坛之段，未知孰所本，其先世家汴梁，完颜氏蹂宋有百三公者，渡江而南，始家京口。二子一居丹阳，一
居金坛，日益蕃昌，自百三公至县宰君，十有一世矣。
今观其《谱》，断自始迁之祖者，详其所可知也；汴梁之
族不录者，阙其所不可考也；旁支承继，必著其所出
者，不敢忘天性之亲也；先世行善，必“纪其实者，不敢
诬其祖也。”辨昭穆之戚疏，叙传承之久近，甚得古人
作谱慎重之意，可谓贤已。予尝考淳安汪氏之《谱》，以
鲁侯为祖；番阳吴氏之《谱》，以季札为祖，而承传卒葬
具焉。皆自以为博矣。然予窃疑之，数千年之间或盛
或衰，或绝或续，安知不有拜汾阳之墓者乎？安知不
有冒称东坡出子者乎？则其详也，乃所以为伪也。段
氏之《谱》，于有征者不敢遗，无征者不敢纪，其贤于彼
远矣。段氏自百三公以来，世业医而本于儒，其利泽
及人者，博且深矣。而县宰君以文学发身，政声赫然，
方将跻华陟要，以显其亲，以光斯谱。予未耄，尚及见
之。

北周庾信《段永神道碑》：“昔者昌意陵居，初分若水之
姓；共叔出奔，始有京城之族。西河居士，蕃魏而却秦；
北岳将军，威胡而奉晋。其后居于北代，则先封辽水，
备乎史籍，可得而言。”

《日知录》：“段氏，《后汉书》：段颎，其先出郑共叔段，古人无
以祖父名为氏者。凡若此类，皆不通之说。”按段氏当
出自段干。《史记》：老子之子名宗，宗为魏将，封于段干，
《魏世家》有段干木、段干子，《田完世家》有段干明。

廖用贤《尚友录》。